EPCO ควักเงิน 2.15 ลบ.เข้าซื้อ “โซลาร์ฟาร์ม” เวียดนาม 2 โครงการ กำลังผลิต 110 MW
EPCO ควักเงิน 2.15 ลบ.เข้าซื้อ "โซลาร์ฟาร์ม" เวียดนาม 2 โครงการ กำลังผลิต 110 MW
19 ก.ย. 2561

บริษัท โรงพิมพ์ตะวันออก จำกัด (มหาชน) หรือ EPCO เปิดเผยว่า ที่ประชุมคณะกรรมการบริษัทมีมติอนุมัติให้ บริษัท โซล่า พาวเวอร์ แมเนจเม้นท์ (ประเทศไทย) (SPM) ซึ่งถือหุ้น 100% โดย บริษัท อีสเทอร์น พาวเวอร์ กรุ๊ป (EP) ซึ่งเป็นบริษัทย่อยของ EPCO ที่ถือหุ้นในสัดส่วน 75% เข้าลงนามในสัญญาซื้อขายหุ้นของ  Phu Khanh Solar Power Joint Stock Company (PKS) และสัญญาพัฒนาโคงการโรงไฟฟ้าพลังงานแสงอาทิตย์ ที่ จ.ฟูเยี้ยน ประเทศเวียดนาม จำนวน 2 โครงการ ขนาดกำลังผลิตติดตั้ง 109.76 เมกะวัตต์
โดยมีระยะเวลาซื้อขายไฟฟ้า 25 ปี ให้กับ Electricity of Vietnam (EVN) ในอัตรารับซื้อไฟฟ้า (Feed in Tariff หรือ FIT) ที่ 0.0935 USD ต่อหน่วย หรือประมาณ 3.07 บาท ระยะเวลา 20 ปี และ 5 ปีสุดท้ายอัตรารับซื้อไฟฟ้าเป็นไปตามราคาตลาด
ทั้งนี้ บริษัทย่อยจะเข้าซื้อหุ้นสามัญของ PKS จาก Mr.Tran Minh Tien, Mrs. Vo Hoang Nhu Phuc จำนวน 15,280 หุ้น ราคาหุ้นละ 100,000 ดงเวียดนาม (VND) หรือคิดเป็น 89.88% ของจำนวนหุ้นทั้งหมดที่ชำระแล้ว ในมูลค่าประมาณ 65,617.60 USD หรือประมาณ 2.15 ล้านบาท ขณะที่ในส่วนของการเพิ่มทุนและสัดส่วนการลงทุนยังอยู่ระหว่างการหาผู้ร่วมลงทุน
อนึ่งปัจจุบัน Phu Khanh Solar Power Joint Stock Company มีทุนจดทะเบียนจำนวน 500,000 ล้าน VND แบ่งเป็นหุ้นสามัญจำนวน 5 ล้านหุ้น ราคามูลค่าหุ้นละ 0.10 ล้าน VND มีทุนชำระแล้ว จำนวนเงิน 1,700 ล้าน VND แบ่งเป็นหุ้นสามัญจำนวน 17,000 หุ้น ราคามูลค่าหุ้นละ 0.10 ล้าน VND